सीपीआई का प्रकाशन केंद्रीय सांख्यिकी कार्यालय (सीएसओ) करता है जो केंद्रीय सांख्यिकी और कार्यक्रम कार्यान्वयन मंत्रालय के सांख्यिकी विभाग के तहत काम करता है. सांख्यिकी विभाग में सीएसओ के अलावा राष्ट्रीय नमूना सर्वेक्षण कार्यालय (एनएसएसओ) भी आता है. देश के लिए कई जरूरी आंकड़े एकत्रित करने में इन दोनों का योगदान अतुलनीय माना जाता है. खुदरा महंगाई के आंकड़ों का विश्लेषण और उसका प्रकाशन भले ही सीएसओ करता है, पर आंकड़ों को इकट्ठा करने का काम एनएसएसओ करता है. वह शहरों में अपनी फील्ड आॅपरेशन डि​वीजन और 1,200 चुनिंदा गांवों में डाक विभाग से हर महीने निश्चित वस्तुओं और सेवाओं की कीमतों का संकलन करता है. यही नहीं, उसके अधिकारी बाजार जाकर अलग-अलग चीजों की कीमतों का मिलान भी करते हैं ताकि आंकड़ों में गलती न रहे.